Marlene Harpsøe (DF), 2011-05-19:
Det er fuldstændig uacceptabelt, når mennesker udsættes for forbrydelser som f.eks. voldelige overfald, og det selvfølgelig uanset motivet bag.
Da beslutningsforslaget her omhandler de såkaldte hadforbrydelser, vil jeg selvfølgelig også gerne ved den her lejlighed understrege, at forbrydelser, hvor motivet er had på grund af f.eks. offerets seksualitet, religion eller hudfarve, på ingen måde er noget, vi kan acceptere i Danmark, og det kan vi ikke i Dansk Folkeparti.
Og i Dansk Folkeparti ønsker vi, at man slår hårdt ned på den slags forbrydere.
Forslagsstillerne skriver, at der skal ske initiativer allerede i denne samling.
Rent lovgivningsmæssigt er det nok lige lovlig optimistisk at tro, at vi kan nå det nu.
Og jeg siger det med et glimt i øjet, for når det så er sagt, mener vi i Dansk Folkeparti, at forslaget rent faktisk er sympatisk.
Når Dansk Folkeparti alligevel ikke kan støtte beslutningsforslaget, hænger det sammen som følger: Der foreslås bl.a. en ordentlig registrering af hadforbrydelser.
Det er Dansk Folkeparti fuldstændig enig i, og den registrering er på Dansk Folkepartis initiativ faktisk allerede på vej.
Politiet får i løbet af sommeren 2012 et helt nyt i it-system implementeret, og her skal alle tilfælde af hadforbrydelser registreres.
Som jeg hørte det fra hr. Mogens Jensen, der var heroppe tidligere for Socialdemokratiet, kunne jeg i hvert fald fornemme, at man synes, det ikke har været hurtigt nok på vej.
Men i Dansk Folkeparti har vi i hvert fald gjort vores indsats gældende.
Vi har gjort, hvad vi kunne, for vi mener, hadforbrydelserne skal registreres separat, så man kan finde ud af, hvem gerningsmændene er, og hvordan man målrettet kan iværksætte en indsats mod de her hadforbrydelser.
Med registrering af hadforbrydelserne, deres art, deres omfang og gerningsmændene, men også af, hvem der er ofre, er det langt nemmere at forebygge hadforbrydelser.
Derudover foreslår forslagsstillerne, at der oprettes en såkaldt taskforce, som skal rådgive politiet.
I Dansk Folkeparti mener vi imidlertid ikke, at der bør oprettes en sådan taskforce, for det er Dansk Folkepartis holdning, at politiet selv bør tage sig af det.
Det er langt bedre, at politiet selv er klædt på til at håndtere hadforbrydelserne, og i det omfang det er nødvendigt, har vi i Dansk Folkeparti tillid til, at politiet selv opsøger mennesker, som er eksperter på området, og som har de rette kompetencer.
Det er vi i Dansk Folkeparti rigtig glade for, for sådan nogle personer skal selvfølgelig ikke have lov til at være i Danmark, hvis de ikke kan finde ud af at opføre sig ordentligt og har den slags forfærdelige syn på andre mennesker.
I Dansk Folkeparti har vi gentagne gange hørt om jøder, som har svært ved at gå i fred på gaden på Nørrebro, og som ligefrem blive fordrevet fra boligområder, fordi de går med en davidsstjerne om halsen.
Vi hører bl.a. også om, at der i flere tilfælde har været tale om muslimer; det er selvfølgelig ikke alle, men der har været eksempler på muslimer, som har et så forskruet syn på vores åbne samfund her i Danmark, at de tyer til chikane og til vold mod bl.a. jøder og homoseksuelle.
Det er meget ubehageligt, og det er et meget forvrænget og nedværdigende menneskesyn, som vi ikke bifalder i Dansk Folkeparti.
Der bliver her fra talerstolen også talt om forebyggelse, og i Dansk Folkeparti mener vi bl.a., at indsatsen skal lægges i folkeskolen.
Forslagsstillerne er selv inde på noget om undervisningsmaterialer, men i Dansk Folkeparti mener vi, man skal gå skridtet endnu videre, og det er selvfølgelig at sikre, at de grundsten, der er i folkeskolen, er i orden.
Der skal fokuseres på danskhed, og de danske værdier skal styrkes, sådan at børnene og de unge meget tidligt lærer, at ytringsfrihed, frihed, ligestilling og demokrati er meget vigtige grundværdier i det danske samfund.
På den her måde vil vi komme det til livs.
Men i Dansk Folkeparti kan vi ikke støtte beslutningsforslaget.
Vi synes, det er sympatisk, men som sagt er der, som justitsministeren også har været inde på, en hel del i det her lovforslag, som rent faktisk allerede er iværksat, og det er bl.a. på Dansk Folkepartis initiativ.